**Tisztelt Oktatók!**

A jelenlegi járványügyi helyzetre tekintettel ezúton kívánom Önöket tájékoztatni arról, hogy **2020. november 11. napjától** az előadások online formában, a gyakorlati oktatás karonként, és azon belül évfolyamonként eltérő -személyes jelenléttel vagy online - módon kerülnek megtartásra az alábbiak szerinti bontásban:

**Általános Orvostudományi Kar esetén**:

1-3. évfolyamon az előadások online módon kerülnek megtartásra.

1-3. évfolyamokon a gyakorlatok és szemináriumok a jelenlegi érvényben levő rendszer szerint, személyes jelenléttel kerülnek megtartásra.   
4-5. évfolyamokon és a gyakorló (6.) tanévben a blokkosított, gyakorlatorientált oktatás személyes jelenléttel történik.

**Fogorvostudományi Kar esetén**: a gyakorlatok személyes jelenléttel, az előadások online formában kerülnek megtartásra minden évfolyamon.

**Gyógyszerésztudományi Kar esetén:**

Előadások és szemináriumok 1-5. évfolyamon kizárólag online módon kerülnek megtartásra.

Gyakorlatok:

***1-2. évfolyam november 13-ig online módon.***

Utána tantárgy specifikusan. Azon gyakorlatok és szemináriumok, amelyek során szakmailag indokolt, továbbra is személyes jelenléttel történik az oktatás. *Az ELTE-n oktatott Általános és Szervetlen Kémia és Analitikai kémia gyakorlatok, illetve egyéb esetekben át kell térni az online oktatásra.*

***3-4-5. évfolyam* folytatva a gyakorlatorientált oktatást az eddigiek szerint.**

Gyakorlatorientált oktatás személyes jelenléttel, a tanszékvezető/tantárgyfelelős felelős szakmailag megszervezni a biztonsági előírások és szakmai indokok figyelembevételével

**Pető András Kar esetén:**

Konduktor alapszak 1-4. évfolyam Budapest

1) Elméleti képzés kizárólag online

2) Összes típusú köznevelési környezetben szervezett gyakorlati képzés személyes jelenléttel

3) Felnőtt ellátásban szervezett gyakorlati képzésünk online

Kihelyezett konduktor BA képzésünk Illyefalva 1-4. évfolyam

1) Elméleti képzésünk kizárólag online

2) Összes típusú köznevelési környezetben szervezett módszertani gyakorlatok helyben szervezve

3) Összes típusú konduktív gyakorlatok online

Kihelyezett konduktor segítő szakirányú továbbképzésünk 1-2. évfolyam

1) Elméleti képzésünk kizárólag online

2) Összes típusú köznevelési környezetben szervezett módszertani gyakorlatok helyben szervezve

3) Összes típusú konduktív gyakorlatok helyben személyes jelenléttel/online

**Egészségtudományi Kar esetén:**

Minden évfolyamon és szakirányon az előadások online módon kerülnek megtartásra.

Gyakorlatok online módon megvalósíthatók: Népegészségügyi ellenőrök, Radiográfusok, Dietetikusok, Optometristák, Hang-, beszéd és nyelésterapeuták

Személyes jelenlétet igénylő gyakorlatok:

Minden szakirány 1. évfolyamán az anatómia gyakorlatok;

Gyógytornászok: záróvizsgák gyakorlati része;

Mentőtisztek: 2., 3., 4. évfolyamok gyakorlatai, záróvizsgák gyakorlati része;

A tanszék oktatja az 1. éves ÁOK, FOK hallgatóknak az elsősegélyt.

Ápolástan tanszék által tartott gyakorlatok: 2., 3., 4. éves ápolók, védőnők, szülésznők, mentőtisztek számára

**Egészségügyi Közszolgálati Kar esetén:**

1. **elméleti órák online** módón kerülnek megtartásra az érintett képzések mindegyik évfolyamán   
(az érintett képzések: egészségügyi szervező alapképzés szak egészségügyi ügyvitelszervező specializáció I-III. évfolyam, szociális munka mesterképzés: I-II. évfolyam, laktációs szaktanácsadó szakirányú továbbképzés I-II. évfolyam)   
2. az egészségügyi szervező alapképzés szak egészségügyi ügyvitelszervező specializáció szakon a **gyakorlati órák** a következők szerint kerülnek megtartásra:   
- I. évfolyamon személyes jelenléttel,   
- II. és III. évfolyamon online módon.

A kijelölt időszakban szervezett vizsgák elméleti része online módon, a gyakorlati vizsgák teljesítése személyes jelenléttel történik.

2020. november 16. napjától kezdődően további pontosítások kerülnek bevezetésre, melyről e hét végén külön tájékoztatást küldök Önök részére.

Tájékoztatom továbbá Önöket arról, hogy a Kollégiumok változatlan feltételek mellett továbbra is igénybevehetők.

Kérem a fentiek szíves tudomásulvételét.

Tisztelettel:

Dr. Merkely Béla

rektor

Budapest, 2020. november 11.